**Vierslekten** (*Salix*) er en planteslekt i vierfamilien med løvfellende trær, busker og dvergbusker. Trær og store busker med smale blad kalles **pil**, trær og store busker med brede blad kalles **selje**, og lave busker og dvergbusker kalles **vier**. 

Barken er grå, og det er ofte ribber under barken. Vinterknoppene er dekket av ett skjell i motsetning til poppelslekten som har flere skjell. Bladene er spredte, enkle og helrandete eller tannete. Vierslekten er særbu med egne hann- og hunnplanter. Blomstene er insektpollinerte og samlet i opprette rakler. Blomstringen skjer tidlig på våren og er viktig for humledronninger, honningbier og andre tidlige insekter når de våkner etter vinterdvalen. 

Slekten har omkring 400 arter. Den forekommer hovedsakelig i arktiske og tempererte områder på den nordlige halvkule, men det er også noen få arter i tropene og de tempererte områdene i sør. Hybrider er vanlige, og noen eksemplarer er svært vanskelig å artsbestemme.

I Norge finnes det naturlig 23 arter og i tillegg mange hybrider. Den mest kjente er selje som vokser i hele landet. Svartvier og ørevier er vanlige i lavlandet. Et ganske vanlig tre i lavlandet utenom Vestlandet er istervier. Vanlige vierarter i fjellet er sølvvier, lappvier, ullvier, setervier og den lille musøre. På kalkrik grunn i fjellet finnes den aller minste arten, polarvier, sammen med rynkevier og småvier. Langs kysten vokser krypvier.

Doggpil og mandelpil finnes viltvoksende ved store elver i indre strøk på Østlandet, og mandelpil finnes også i Trøndelag. Hvitpil, kurvpil, grønnpil og skjørpil vokser ikke vilt i Norge, men er vanlig plantet og finnes forvillet.

Artene i vierslekten spiller en viktig rolle i økosystemene, spesielt i tundraområder og langs elver og vassdrag. Insekter, som biller og sommerfugllarver, eter bladene. Mange bladveps har larver som lever enten i sammenrullede blader eller i galler på bladene hos *Salix*-arter. Hjortedyr og bever beiter på blader, kvister og bark. Den forholdsvis løse veden gjør at hakkespetter ofte hakker reirhull i selje og piletrær. Hullene blir senere tatt i bruk av andre fuglearter, pattedyr og insekter.

Blad og bark inneholder salisylsyre som har blitt brukt som smertestillende og feberdempende medisin. Den er nå erstattet av kunstig fremstilt acetylsalisylsyre.

Bilder
------

* HannrakleHannrakle
* Hunnrakler med bieHunnrakler med bie
* Modne frøModne frø
* LappvierLappvier
* RynkevierRynkevier
* Salix integra `Hakuro Nishiki`*Salix integra*   
`Hakuro Nishiki`

Litteratur
----------

* A. Mitchell, oversatt av I. Gjærevoll (1977). *Trær i skog og hage*. Tiden. s. 187–190. ISBN 82-10-01282-7.
* C. Grey-Wilson og M. Blamey; norsk utgave T. Faarlund og P. Sunding (1992). *Teknologisk Forlags store illustrerte flora for Norge og Nord-Europa*. Teknologisk Forlag. s. 46–51. ISBN 82-512-0355-4.
* «Selje, pil og vier». *Norsk naturleksikon*. Det beste. 1975. s. 333–334. ISBN 82-7010-038-2.
* «Viden». Den virtuella floran. Arkivert fra originalen 12. juli 2022. Besøkt 18. april 2015.
* «*Salix*». Artsdatabanken. Arkivert fra originalen 14. september 2013. Besøkt 18. april 2015.
* J. Wu m.fl. (2015). «Phylogeny of *Salix* subgenus *Salix* s.l. (Salicaceae): delimitation, biogeography, and reticulate evolution». *BMC Evolutionary Biology*. 15: 31. ISSN 1471-2148. PMC 4357182 Åpent tilgjengelig. PMID 25886526. doi:10.1186/s12862-015-0311-7.

Eksterne lenker
---------------

* (en) *vierslekta* i Encyclopedia of Life Rediger på Wikidata

* (en) *vierslekta* i Global Biodiversity Information Facility Rediger på Wikidata

* (no) *vierslekta* hos Artsdatabanken Rediger på Wikidata

* (sv) *vierslekta* hos Dyntaxa Rediger på Wikidata

* (en) *vierslekta* hos Fossilworks Rediger på Wikidata

* (en) *vierslekta* hos ITIS Rediger på Wikidata

* (en) *vierslekta* hos NCBI Rediger på Wikidata

* (en) *vierslekta* hos The International Plant Names Index Rediger på Wikidata

* (en) *vierslekta* hos Tropicos Rediger på Wikidata

* (en) *Kategori:Salix* – bilder, video eller lyd på Wikimedia Commons Rediger på Wikidata

* (en) *Salix* – galleri av bilder, video eller lyd på Wikimedia Commons Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** Canadian Encyclopedia **·** GND **·** LCCN **·** BNF **·** BNF (data) **·** NDL **·** NKC
 |